text: EfB sælger markant forsvarsspiller til udlandet
  16 januar 2015 kl. 11.12
  Eddi Gomes fik kun et halvt år i superliga-klubben EfB. Den 26-årige forsvarsspiller er solgt til en endnu unavngiven klub i udlandet.
  Ifølge bold.dk og tv3sport.dk er der tale om en kinesisk klub.
  Aftalen er ifølge Esbjerg fB afhængig af Gomes' forhandlinger om de personlige vilkår samt et lægetjek. Handlen forventes afsluttet inden for en uge.
  Dermed fik Gomes kun et halvt år i den Esbjergensiske klub, som i sommeren 2014 hentede ham fra HB Køge i 1. division.
  -Vi har fået et tilbud på Eddi Gomes, vi ikke kunne sige nej til, og dermed siger han efter blot et halvt år i EfB farvel til klubben.
  - Vi betragter det som en uhørt succeshistorie, at vi har været med til at udvikle en spiller, der for blot to år siden ikke havde spillet andet end 2. divisionskampe, til et niveau, hvor han er interessant for et stort land, siger direktør Søren Poulsen i fondsbørsmeddelelsen.
  Eddi Gomes fik debut for Esbjerg i Europa League-kampen mod FC Kairat Almaty 17. juli. Han har siden spillet 19 kampe for klubben, oplyser Esbjerg.
  Efter salget af Eddi Gomes forventer Esbjerg et resultat før skat mellem minus tre og plus tre millioner kroner i 2015.
  Jeg vil komme til at savne Esbjergs fans efter den modtagelse og den støtte, de har givet mig, siger Eddi Gomes http://t.co/SWihPGNaf6
  
  